Det blev ikke til kampvalg hos Radikal Ungdom i Aalborg

Ny formand - og ny bestyrelse. Det blev resultatet af en ekstraordinær generalforsamling hos Radikal Ungdom Aalborg onsdag aften. Der var først lagt op til en usædvanlig spændende generalforsamling, da der var annonceret kampvalg til stort set alle poster, men flere kandidater valgte at trække sig, hvorfor de fleste poster blev besat ved fredsvalg. 20-årige Elise Patricia Rasmussen blev valgt som ny formand. Hun afløser Anne Elizabeth Kamstrup, der forlader formandsstolen efter at være valg til Radikal Ungdoms forretningsudvalg. Hun glæder sig til at komme i gang med arbejdet i foreningen. - Jeg ser gerne, at vi fastholder en stor del af den aktivitet, vi har haft under valget. Jeg mener, det er vigtigt, at vi har masser at byde på både politisk og socialt, og gerne i samarbejde med de andre ungdomspolitiske organisationer i Aalborg, siger den nye formand.